Fra onsdag kan man blive vaccineret mod covid-19 hos de praktiserende læger. Mere end halvdelen af lægehusene i Nordjylland har valgt at tilbyde stikket til patienterne.

Alle borgere i Nordjylland  og resten af Danmark kan som noget nyt blive vaccineret mod covid-19 hos de praktiserende læger fra onsdag 8. december. Det er en aftale mellem Danske Regioner og Praktiserende Lægers Organisation (PLO) - indgået efter seneste pressemøde med statsministeren, sundhedsministeren og myndighederne onsdags - som åbner for, at både børn og voksne kan blive vaccineret mod covid-19 hos de praktiserende læger i hele landet. - Målet er at skabe et værdifuldt supplement til vaccination i de regionale vaccinationscentre, så vi kan få ventetider på vaccination ned og skabe en ekstra indgang til vaccination for både børnefamilien og voksne, der skal have 1., 2. eller 3. stik, lød det fra sundhedsminister Magnus Heunicke (Soc.dem.) i forbindelse med, at aftalen blev indgået. 85 af de 150 nordjyske lægehuse har tilmeldt sig ordningen. Det svarer til næsten procent af lægehusene, og tallet stiger løbende, siger Charlotte Lønskov, formand for PLO i Nordjylland. - Jeg er glad for, at der så mange lægehuse, der har valgt at tilslutte sig ordningen. Vi ligger pt. næsthøjest i landet, kun overgået af Region Hovedstaden, siger hun. Hun forklarer, at lægerne godt kan løfte opgaven, selvom mange patienter oplever, at det normalt kan være svært at få en tid hos lægen. - I nogle lægehuse vil man vaccine uden for almindelig kliniktid, og det er ikke kun lægerne, men også andre personalegrupper, som for eksempel sygeplejersker, medicinstuderende og bioanalytikere, der vil kunne vaccinere, siger Charlotte Lønskov. Frit valg af lægehus Vaccinationstilbuddet gælder alle fra fem år og opefter. Man vælger selv hvilken læge, man vil vaccineres hos – det behøver ikke være egen læge. På Region Nordjyllands hjemmeside fremgår det, hvilke lægehuse, der tilbyder at vaccinere. Hvis man ønsker at blive vaccineret af de praktiserende læger, opfordrer Charlotte Lønskov til, at man orienterer sig på det pågældende lægehus' hjemmeside først, inden man tager telefonisk kontakt. Se indslag fra Nibe, hvor der onsdag var gang i corona-vaccinationerne: